|  |
| --- |
| PATVIRTINTA |
| Klaipėdos miesto savivaldybės tarybos |
|   sprendimu Nr. . |

**VIETINĖS RINKLIAVOS UŽ NAUDOJIMĄSI KLAIPĖDOS miesto savivaldybės viešąja turizmo ir poilsio infrastruktūra** **NUOSTATAI**

**I SKYRIUS**

**BENDROSIOS NUOSTATOS**

1. Vietinės rinkliavos už naudojimąsi Klaipėdos miesto savivaldybės viešąja turizmo ir poilsio infrastruktūra nuostatai (toliau – Nuostatai) nustato vietinę rinkliavą už naudojimąsi Klaipėdos miesto savivaldybės (toliau – Savivaldybė) viešąja turizmo ir poilsio infrastruktūra (toliau – vietinė rinkliava) dydžius, mokėjimo ir grąžinimo tvarką, vietinės rinkliavos lengvatas, delspinigių dydį, jų apskaičiavimo ir mokėjimo tvarką.

2. Vietinę rinkliavą nustato ir jos Nuostatus tvirtina, keičia ir papildo Savivaldybės taryba.

3. Vietinė rinkliava yra skirta gerinti Klaipėdos kultūros ir turizmo infrastruktūros teikiamų kultūros ir turizmo paslaugų kokybę, užtikrinant turistinį miesto patrauklumą bei žinomumą.

**II SKYRIUS**

**PAGRINDINĖS SĄVOKOS**

4. Šiuose Nuostatuose vartojamos sąvokos:

4.1. **Apgyvendinimo paslaugos gavėjas** – fizinis asmuo, kuris Savivaldybės teritorijoje iš apgyvendinimo paslaugos teikėjo gauna bent vieną nakvynės paslaugą, nepriklausomai nuo paslaugos užsakovo.

4.2. **Apgyvendinimo paslaugos teikėjas** – fizinis arba juridinis asmuo, kita organizacija ar jų padalinys, Lietuvos Respublikos turizmo įstatymo nustatyta tvarka teikiantis apgyvendinimo paslaugas.

4.3. **Vietinė rinkliava** – tai Savivaldybės tarybos sprendimu nustatyta rinkliava už naudojimąsi Savivaldybės viešąja turizmo ir poilsio infrastruktūra, galiojanti Savivaldybės teritorijoje ir yra įskaitoma į Savivaldybės biudžetą.

4.4. **Vietinės rinkliavos mokėtojas** – apgyvendinimo paslaugos teikėjas.

5. Kitos šiuose Nuostatuose vartojamos sąvokos atitinka sąvokas, vartojamas Lietuvos Respublikos rinkliavų, Lietuvos Respublikos turizmo įstatymuose ir kituose rinkliavų įvedimą ir administravimą reglamentuojančiuose teisės aktuose.

**III SKYRIUS**

**VIETINĖS RINKLIAVOS DYDIS IR LENGVATOS**

6. Vietinės rinkliavos dydis vienam asmeniui už suteiktą vieną nakvynę – 2 (du) eurai.

7. Vietinė rinkliava neskaičiuojama:

7.1. ilgalaikei nuomai (1 mėn. ir daugiau);

7.2. asmenims iki 18 metų ir vyresnio amžiaus moksleiviams, pateikusiems galiojantį moksleivio pažymėjimą;

7.3. ligoniams, kuriems medicininės reabilitacijos paslaugos apmokamos iš Privalomojo sveikatos draudimo fondo biudžeto lėšų;

7.4. asmenims, turintiems negalią, kuriems nustatytas 0–40 proc. dalyvumo lygis;

7.5. mokymo įstaigų teikiamoms apgyvendinimo paslaugoms, kurių tiesioginė veikla yra mokymas, o ne apgyvendinimas;

7.6. asmenų grupėms, išsinuomojusioms dešimt kambarių ir daugiau. Tuo atveju, kai apgyvendinimo įstaigoje bendras kambarių skaičius yra mažesnis nei dešimt kambarių, rinkliava neskaičiuojama dešimties ir daugiau asmenų grupėms (iki 2024 m. gruodžio 31 d.).

**IV SKYRIUS**

**VIETINĖS RINKLIAVOS SKAIČIAVIMO IR MOKĖJIMO TVARKA**

8. Vietinei rinkliavai apskaičiuoti pildoma vietinės rinkliavos už naudojimąsi Savivaldybės viešąja turizmo ir poilsio infrastruktūra deklaracija (toliau – Deklaracija). Deklaracijos formą tvirtina Savivaldybės administracijos direktorius.

9. Deklaraciją pildo vietinės rinkliavos mokėtojas ir pateikia elektroniniu būdu Savivaldybės administracijai.

10. Mokestinis laikotarpis yra ketvirtis, už kurį apskaičiuojama ir sumokama vietinė rinkliava.

11. Deklaracija turi būti pateikta ir vietinė rinkliava turi būti sumokama mokestiniam laikotarpiui pasibaigus iki kito mėnesio 25 dienos. Už Deklaracijoje pateiktų duomenų teisingumą atsako vietinės rinkliavos mokėtojas įstatymų nustatyta tvarka.

12. Vietinė rinkliava sumokama į Savivaldybės administracijos sąskaitą, nurodytą Deklaracijoje.

13. Deklaracijos nepateikimas neatleidžia nuo prievolės sumokėti vietinę rinkliavą nustatytu laiku.

14. Vietinės rinkliavos mokėtojas, per mokestinį mėnesį nesuteikęs apgyvendinimo paslaugų, privalo teikti Deklaraciją, nurodydamas nakvynių skaičių – 0 (nulis).

15. Nesumokėta vietinė rinkliava iš vietinės rinkliavos mokėtojo išieškoma Lietuvos Respublikos įstatymų nustatyta tvarka.

16. Vietinės rinkliavos mokėtojas su vietine rinkliava susijusius apskaitos dokumentus privalo saugoti laikydamasis Lietuvos vyriausiojo archyvaro tarnybos nustatytų dokumentų saugojimo terminų.

**V SKYRIUS**

**VIETINĖS RINKLIAVOS APSKAITA IR KONTROLĖ**

17. Vietinės rinkliavos rinkimą administruoja ir apskaitą tvarko Savivaldybės administracija Lietuvos Respublikos teisės aktų nustatyta tvarka.

18. Vietinės rinkliavos rinkimas kontroliuojamas Lietuvos Respublikos rinkliavų įstatymo nustatyta tvarka.

**VI SKYRIUS**

**VIETINĖS RINKLIAVOS MOKĖTOJO TEISĖS, PAREIGOS IR ATSAKOMYBĖ**

19. Vietinės rinkliavos mokėtojas, teikdamas informaciją apie nakvynių kainas, privalo informuoti apgyvendinimo paslaugos gavėją apie Savivaldybėje nustatytą vietinę rinkliavą.

20. Vietinės rinkliavos mokėtojas privalo tvarkyti atskirą vietinės rinkliavos apskaitą, tinkamai fiksuoti vietinės rinkliavos surinkimą apskaitos dokumentuose ir juos saugoti.

21. Vietinės rinkliavos mokėtojas privalo laiku pateikti Deklaracijas ir laiku sumokėti apskaičiuotą vietinę rinkliavą.

22. Vietinės rinkliavos mokėtojas turi teisę tikslinti Deklaraciją. Tikslinimo terminas – 2 mėnesiai. Deklaracija tikslinama:

22.1. teikiant patikslintą ataskaitinio laikotarpio Deklaraciją;

22.2. teikiant patikslintą praėjusio laikotarpio Deklaraciją ir teikiamo ataskaitinio laikotarpio Deklaracijoje nurodant dėl tikslinimo susidariusios nepriemokos ar permokos dydį. Kartu su patikslinta deklaracija teikiamas paaiškinamasis raštas, kuriame nurodoma tikslinimo priežastis.

23. Susidariusią rinkliavos nepriemoką vietinės rinkliavos mokėtojas turi sumokėti per mėnesį nuo patikslintos Deklaracijos pateikimo.

24. Vietinės rinkliavos mokėtojas privalo sudaryti sąlygas vietinės rinkliavos rinkimą kontroliuojančioms institucijoms atlikti vietinės rinkliavos apskaičiavimo ar teikiamų duomenų apie faktinį užimtumą patikrinimą vietoje arba pagal pareikalavimą pateikti visus duomenis, reikalingus vietinės rinkliavos apskaitai ir kontrolei vykdyti.

25. Vietinės rinkliavos rinkimą kontroliuojančioms institucijoms nustačius ankstesnių mokestinių laikotarpių Deklaracijose pateiktų duomenų netikslumus, vietinės rinkliavos mokėtojas privalo netikslumus ištaisyti ir sumokėti susidariusią nepriemoką per vieną mėnesį nuo pranešimo apie nustatytus netikslumus gavimo dienos.

26. Vietinės rinkliavos mokėtojas, nepateikęs Deklaracijos arba pateikęs klaidingą Deklaraciją, laiku nesumokėjęs vietinės rinkliavos, pažeidžia šiuos Nuostatus ir atsako Lietuvos Respublikos įstatymų nustatyta tvarka.

**VII SKYRIUS**

**VIETINĖS RINKLIAVOS NESUMOKĖJIMAS LAIKU IR GRĄŽINIMO TVARKA**

27. Vietinė rinkliava ar jos dalis vietinės rinkliavos mokėtojui grąžinama Lietuvos Respublikos rinkliavų įstatymo nustatyta tvarka.

28. Prašymas dėl vietinės rinkliavos ar jos dalies grąžinimo turi būti pateiktas Savivaldybės administracijai teisės aktų nustatyta tvarka ir terminais.

29. Savivaldybės administracija, išnagrinėjusi vietinės rinkliavos mokėtojo prašymą, priima sprendimą ir informuoja vietinės rinkliavos mokėtoją Lietuvos Respublikos viešojo administravimo įstatymo nustatytais terminais.

30. Vietinės rinkliavos mokėtojui, laiku nesumokėjusiam vietinės rinkliavos, už kiekvieną uždelstą dieną skaičiuojami delspinigiai, kurių dydis apskaičiuojamas pagal Lietuvos Respublikos mokesčių administravimo įstatyme nustatytą delspinigių dydį.

31. Nesumokėti delspinigiai automatiškai įskaičiuojami į kito mėnesio deklaraciją ir privalo būti sumokėti.

**VIII SKYRIUS**

**SPRENDIMŲ DĖL VIETINĖS RINKLIAVOS PANAUDOJIMO PRIĖMIMAS**

32. Rinkliavos panaudojimo kryptis ir lėšas nustato ir sprendimus dėl vietinės rinkliavos panaudojimo priima Savivaldybės taryba.

33. Sprendimą dėl vietinės rinkliavos tikslinio panaudojimo Savivaldybės tarybai teikia Savivaldybės meras, remdamasis Savivaldybės mero potvarkiu sudarytos darbo grupės rekomendacijomis, į kurios sudėtį pariteto principu būtų deleguoti Savivaldybės administracijos, Verslo aplinkos darbo grupės, Viešbučių ir restoranų asociacijos ir kitų organizacijų atstovai, vadovaujantis šių Nuostatų 3 punktu.

**IX SKYRIUS**

**BAIGIAMOSIOS NUOSTATOS**

34. Savivaldybės vietinės rinkliavos administravimo veiksmai, neaprašyti šiuose Nuostatuose, atliekami vadovaujantis Lietuvos Respublikos įstatymais ir kitais vietinių rinkliavų administravimo tvarką reglamentuojančiais teisės aktais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_